b'\n_START_ARTICLE_\nKuun maisema\n_START_SECTION_\nJuoni\n_START_PARAGRAPH_\nRomaani kertoo kahden p\xc3\xa4\xc3\xa4henkil\xc3\xb6n, Joelin ja mustatukkaisen Miriamin tarinan lapsuudesta aikuisuuteen, noin 30-vuotiaiksi. Tarinan kertoja Joel on romaanin alussa 12-vuotias poika, joka viett\xc3\xa4\xc3\xa4 kes\xc3\xa4lomaa vanhan kellosepp\xc3\xa4set\xc3\xa4ns\xc3\xa4 ja t\xc3\xa4tins\xc3\xa4 luona pieness\xc3\xa4 kauppalassa. Vanhusten koti kuvataan ahdistavan pikkuporvarilliseksi, s\xc3\xa4\xc3\xa4st\xc3\xa4v\xc3\xa4iseksi, siistiksi ja ankaran moraaliseksi. Kes\xc3\xa4n lopussa taloon muuttaa my\xc3\xb6s kasvattityt\xc3\xa4r Miriam. _NEWLINE_Joel vierailee perheess\xc3\xa4 loma-aikoina vuosien mittaan, ja h\xc3\xa4nen ja Miriamin v\xc3\xa4lille syntyy eroottinen j\xc3\xa4nnite, joka ei johda kuitenkaan suudelmaa ja k\xc3\xb6mpel\xc3\xb6it\xc3\xa4 hyv\xc3\xa4ilyj\xc3\xa4 pidemm\xc3\xa4lle. Miriam on vilkas ja esiintymishaluinen tytt\xc3\xb6, joka ei sopeudu ymp\xc3\xa4rist\xc3\xb6n ahtaisiin s\xc3\xa4\xc3\xa4nt\xc3\xb6ihin. Nuoret varttuvat aikuisiksi, ja Joel ryhtyy opiskelemaan it\xc3\xa4maisia kieli\xc3\xa4. Miriam alkaa kasvattivanhempiensa vastusteluista huolimatta n\xc3\xa4yttelij\xc3\xa4ksi, mutta valehtelee heille k\xc3\xa4yv\xc3\xa4ns\xc3\xa4 kauppaopistoa. Kun he kuulevat lopulta totuuden, t\xc3\xa4din ja Miriamin v\xc3\xa4lille syttyy riita ja set\xc3\xa4 kuolee yll\xc3\xa4tt\xc3\xa4en seuraavana p\xc3\xa4iv\xc3\xa4n\xc3\xa4. Miriam saa h\xc3\xa4nelt\xc3\xa4 perinn\xc3\xb6n, vaikka sukulaiset pit\xc3\xa4v\xc3\xa4t h\xc3\xa4nt\xc3\xa4 syyp\xc3\xa4\xc3\xa4n\xc3\xa4 sed\xc3\xa4n kuolemaan._NEWLINE_Tarinan lopussa t\xc3\xa4tikin on kuollut ja Joel ja Miriam tapaavat h\xc3\xa4nen vanhassa talossaan, kumpikin vanhentuneena ja el\xc3\xa4m\xc3\xa4n kolhimana. Miriam on solminut j\xc3\xa4rkiavioliiton varakkaan liikemiehen kanssa ja luopunut n\xc3\xa4yttelij\xc3\xa4nurastaan. Joel on haavoittunut rintamalla, ja h\xc3\xa4nen k\xc3\xa4tens\xc3\xa4 on amputoitu. He rakastelevat ensimm\xc3\xa4isen kerran, mutta se ei tuota iloa vaan korostaa entist\xc3\xa4 enemm\xc3\xa4n heid\xc3\xa4n yksin\xc3\xa4isyytt\xc3\xa4\xc3\xa4n.\n_START_SECTION_\nTeemat\n_START_PARAGRAPH_\n\xe2\x80\x9dKuun maisema\xe2\x80\x9d viittaa teoksessa ensinn\xc3\xa4kin konkreettisesti Kuun \xe2\x80\x9dlohduttomaan kraatterimaisemaan\xe2\x80\x9d, jota t\xc3\xa4htitiedett\xc3\xa4 harrastava set\xc3\xa4 tarkastelee kaukoputkensa l\xc3\xa4pi. Toisaalta se vertautuu ensin sed\xc3\xa4n ja t\xc3\xa4din talossa vallitsevaan ahdistavaan tunnelmaan, sitten sodan raunioittamaan maailmaan, ja lopulta p\xc3\xa4\xc3\xa4henkil\xc3\xb6iden sis\xc3\xa4iseen tyhjyyteen. Erityisen arvostelevasti Kuun maisema suhtautuu uskontoon ja ankariin tapakristittyihin._NEWLINE_Panu Rajalan mielest\xc3\xa4 Kuun maisemassa on sama sanoma kuin Sinuhe egyptil\xc3\xa4isess\xc3\xa4, mutta yksioikoisemmin esitettyn\xc3\xa4. H\xc3\xa4nen mukaansa Kuun maiseman teemoja ovat ihmisten vieraus toisilleen, heid\xc3\xa4n kehittymisens\xc3\xa4 eri suuntiin ja herkkien tunteiden kovettuminen. Se on kahden ihmisen ep\xc3\xa4onninen kehityskertomus, sill\xc3\xa4 yhteiskunnan paineet murtavat p\xc3\xa4\xc3\xa4henkil\xc3\xb6iden parhaat mahdollisuudet.\n_START_SECTION_\nVastaanotto\n_START_PARAGRAPH_\nKuun maisema julkaistiin ensimm\xc3\xa4isen kerran vuonna 1953 samannimisess\xc3\xa4 kokoelmassa, jossa olivat lis\xc3\xa4ksi pienoisromaanit Jokin ihmisess\xc3\xa4, J\xc3\xa4inen saari, Ennen maailmanloppua, Pariisilaissolmio ja Ihmisen vapaus. Kokoelma sai hyv\xc3\xa4n vastaanoton, sill\xc3\xa4 per\xc3\xa4ti kolme professoria kirjoitti siit\xc3\xa4 kiitt\xc3\xa4v\xc3\xa4n arvostelun: he olivat Lauri Viljanen, V. A. Koskenniemi ja Rafael Koskimies. Sek\xc3\xa4 Koskenniemi ett\xc3\xa4 Koskimies vertasivat Waltarin pienoisromaaneita jopa Maupassantiin. Waltari sai kokoelmasta my\xc3\xb6s valtionpalkinnon. Toisaalta modernistit eiv\xc3\xa4t pit\xc3\xa4neet Waltarista, ja esimerkiksi Tuomas Anhavan mielest\xc3\xa4 teos oli \xe2\x80\x9dWaltarinkin ty\xc3\xb6ksi harvinaisen kehno\xe2\x80\x9d ja \xe2\x80\x9dvetisenmakeaa\xe2\x80\x9d viihdekirjallisuutta. _NEWLINE_Kokoelma k\xc3\xa4\xc3\xa4nnettiin my\xc3\xb6s englanniksi nimell\xc3\xa4 Moonscape and other stories, ja se sai hyv\xc3\xa4n vastaanoton. Lis\xc3\xa4ksi pienoisromaani tai kokoelma on k\xc3\xa4\xc3\xa4nnetty espanjaksi, kiinaksi, kroatiaksi, saksaksi ja viroksi._NEWLINE_60-vuotishaastattelussaan Waltari nimesi Kuun maiseman l\xc3\xa4heisimm\xc3\xa4ksi teoksekseen. Kriitikko Hannu Marttilan mukaan pienoisromaani on \xe2\x80\x9dt\xc3\xa4ydellist\xc3\xa4 Waltaria\xe2\x80\x9d.'